الخلق ضيّق والصبر يادوب يكفي الطيبين
تْشيل مالاتستطيع الأنفس المتحاملة 

لافرحك في ذوق التعامل من يشوف الطيب لين
نرفزك شخصٍ مايشوف اللين طيب معاملة

الليل كنّه بالتعب كفّ بدوي طايل يمين
مافيه مسرى يقصره كنّ الدروب آنامله

يالمعجب اللي تنصف الابداع وين المنصفين
ان راحت الفكرة بكر من دون دافع هاملة

مايحرص مْن العين غير اللي ماحد معطيه عين
اللي يشدّ عيونك؟ يْحسْب المديح مجاملة

قضيتي ماهي مع الشعار والمستشعرين
لي عام عن حبكة بيوت الشعر روحي خاملة

النضج يقتل طاقة الابداع عند المبدعين
واللي زمان نْطير فيه؟ الحين ماينقام له !

النظرة مْن الزاوية فيها أولويّات الرزين
غير أولويّات الرزين اللي بـ نظرة شاملة

أحتاج مالٍ فيه تعمل كفّ ويعرّق جبين
ماحتاج مال تْعيش فيه الكفّ ماهي عاملة !

لو كان حتى الكبرياء مايستر الوجه الحزين
من فرط خيبات الحياة النفس ماهي آمله

الياس مايحسب على الرجال تدنيقة جبين
ماعشت يدّي عن قبول المدّ ماهي صاملة 

لو الطموح اني بهذا العمر ضمن المترفين
ماهو بـ يجهل ويش يصحى له وويش ينام له

والله ماعشت الـ سبعة وعشرين مرة ، مرّتين
لو السنة هذي عن العمرين مرّت كاملة .